text: Succes betyder mange ledige kontorlokaler
  02 januar 2016 kl. 13.20
  Nye domiciler skyder op flere steder i Esbjerg. Det efterlader mange tomme erhvervslejemål, og det bekymrer en ejendomsmægler.
  Op mod 40.000 kvadratmeter kontorlokaler kan komme til at stå gabende tomt i Esbjerg i de kommende år.
  Årsagen er, at en række store virksomheder har bygget eller er i gang med at opføre nye hovedsæder i Esbjerg. Blandt dem kan nævnes Semco Maritime, Maersk Oil og Rambøll.
  Det kan blive et problem, vurderer en lokal erhvervsejendomsmægler:
  - De tomme kontorlokaler kan blive svære at leje ud. I dag stiller virksomhederne store krav til erhvervslejemål, og de ledige lokaler er ikke så god stand eller har ikke den indretning, som kunderne efterspørger, siger ejendomsmægler Leif Lassen fra Lassen Erhverv til TV SYD.
  Når de store selskaber flytter ind i deres nye domiciler, åbner der ikke samtidig nye virksomheder med mange ansatte. Derfor er man nødt til at tænke i alternative løsninger, for at udnytte de forladte kvadratmeter.
  - Nogle lejemål kan laves om til andre udlejningstyper, som for eksempel lejligheder. Men det kræver ofte en ændring af planloven, fortæller Leif Lassen.
  